khistorydata/jeongjo-sjw-relations huggingface dataset:
정조 22년 · 강
命地部給價廣州府取用府還之散在畿邑者關西請得米條錢一準信蔘錢數還報海西仍命地部句管中畿內庚戌貿租及他道似此名色斂散取耗一依法典施行
정조 22년 · 목
戶曹啓言庚戌貿租之請得蓋出不得已之擧伏奉聖敎節節至當議于廟堂問于畿營則廣州還穀之散置各邑者租爲一萬三千石而見方還爲代錢輸去云石數比諸庚戌貿租雖曰差少其爲無礙於事面則大有勝焉各邑所在廣州還租一從代錢之數自本曹出給畿營以爲輸送該府之地元租則從便換作大米庚戌貿租給價取用事置之至於關西請得米條錢一準信蔘錢數還報海西如有餘數竝添本曹某樣錢以充廣州穀價允之敎以還穀盡分之弊必欲就次釐正況大司農衙門體貌果何等尊嚴乎分留則折半而取耗則十分一會錄者卽金石之典而朝聞畿伯言今此貿租名色分則盡分耗則全錄云誠有是也堂堂大農何可爲此無於法之法不念一曹二例事近掊克之嫌乎京外營衙盡分全耗之病民厲民縱不能一朝盡改名以度支決不可效尤卿曹句管中畿內此條及他道亦或有似此名色則其所歉散取耗一依法典施行否則移錄備局仍給其代以爲兩便之政事言于廟堂
정조 22년 · 강
命以來正月初二日親行祈穀大祭
정조 22년 · 강
推吏曹判書金文淳
정조 22년 · 목
善山府使望筒以張錫胤首擬敎曰雖於道內守令中差出豈可以尤甚邑守令移擬以致兩邑之曠官乎若此則初何以在京人擬入乎當該銓官推考
정조 22년 · 목
以尹愭爲掌令洪秀晚爲校理宋知濂爲京畿都事朴命變爲善山府使崔景岳爲南兵使
정조 22년 · 강
以金煐爲漆原縣監口傳也仍命給馬下送
정조 22년 · 강
咸鏡監司李集斗以厚州節目馳啓
정조 22년 · 목
狀啓以爲厚州旣以獨鎭防守將定奪凡諸措置之方與南兵使徐有秉講定節目條錄于左鎭舍營建之節臣營記付錢中二千兩無邊貸下使之取殖經紀前後僉使殫力營建客舍衙舍公廨今旣一新殿牌亦旣奉安還穀折米九百石以其民多穀少之致方有排巡不足之歎三水所在軍餉折米限五百石加數劃屬今秋捧糴時移轉計料竝令廟堂稟處○節目一鎭治在祥覇東坪十八峯下東至三水府界衝天嶺四十里西至廢四郡界立巖十里南至三水府界紫芝嶺三十里西南至三水府界厚川嶺一百七十里北至鴨綠江三里一境內元戶八百六十二人口男丁一千八百六十八女丁一千三百四十七一倉庾參互民戶酌量道里都倉及東社南社金甲巨里等四倉已爲營建一官制旣以獨鎭兼防守將爲定長津府且是防守將不無左右之別當以南關右防守將施行一獨鎭軍制依茂山新設時例以步軍二哨定額四處流入之民難於一時充役限明年次次塡充隨其前頭募入多少漸次增額一將校則中軍一員把總二員知彀官一員旗鼓官二員旗牌官十員軍器監官一員兵房軍官二員定額差定旗手哨官一員塘報哨官一員旗牌官中兼差中軍及兵房軍官毋論鄕武必以有風力熟諳軍務者各別擇差把總及知彀官旗鼓官武列數少亦令互差一防守軍依長津例以五百名定額一本鎭設置禁盜廳校卒量宜差定一牙兵乃吏奴作隊而新設之初吏奴無幾姑待鎭屬之漸多更議磨鍊一五家軍作統點考依三甲例施行一各倉庫監官以曾經前居官鄕所者擇差人吏羅卒隨願募得量宜差定奴婢依長津設鎭時例以南關寺奴婢各六口劃給一烽臺在昔甲寅設堡時起於祥覇坪東十八峯傳準於麒麟山自麒麟山傳準於舊▣坡知矣廢鎭時厚州所在二烽及舊▣坡知江邊二烽竝撤罷更於長津江邊自魚面至舊坡設置四所本鎭今旣復設則烽燧亦當依舊復設第念長津設邑之後自厚州由別害長津而扺咸興之間歷三水甲山而抵北靑之道里各爲六百餘里遠近雖不懸殊由北靑則嶺峙交錯往來艱險而咸興則山勢頗低行路稍易脫有事變於厚州其爲賊路決不在彼而必在於此今於設烽報警之道亦當十分商確蓋甲寅舊例由於長津之未設故自麟麟山傳準於舊▣坡由三甲轉達于南兵營也到今旣有長津之直路則恐難一遵舊例此則今始依舊長津設烽之後詳探彼此山川道路之形便以定萬全施設之策一烽軍每所三十名分作六番五日相替依道內各邑例以烽武士稱之監考則每所二人以勤幹品官差定以爲分番相遞晝夜檢擧之地亦依各邑例以烽百總稱之又別定烽別將一員使之都次知擧行而待烽臺設置磨鍊一把守則昨年四月自兵營各鎭留防把守之規啓聞革罷而移屬於木鎭自麻田至朴鎭仇非沿江五十里設置六所每所以一將二卒磨鍊依留防把守例五月初一日設防九月初一日罷防此旣設鎭後新變通則依此施行一把守軍自昨年以各該里所居五軍輪回把守而六處中二處卽無人空閑之地故以峽裏五軍立把峽裏民之當農遠戍爲弊不些軍制今旣磨鍊而哨軍之立把亦有北關各邑之已例有閭閻四處則依前以該里五軍立把無閭閻二處則以哨官磨鍊在前各鎭入防時松田麻田兩把守則爲慮將卒裏糧往來之弊自南兵營軍餉會外折米十三石六斗七升自備給料今此五邑立把四處則旣是閭閻把守不必給料至於哨官立把二處無人之地不可不齎糧以松麻兩把守料米移給一盜直嶺阨諸處以附近居民輪回守直一撥站自官鎭門至舊▣坡知爲九十里而官鎭門及麻田里各置步撥一站每站以一將三卒磨鍊撥軍依各邑例民戶中除應頉各戶一竝屬之撥案以爲輪回立撥之地一城池則稍待財裕民殷以爲經紀之地城丁軍亦待築城時依三甲例毋論鄕武一竝編伍一軍器當以道內有裕邑鎭軍器區劃而本鎭旣是廢地新設故初無在前所儲二哨軍所用各樣器械數爻磨鍊移劃假率軍官一百名定額限三年漸次充額而每名除番錢一兩以米代捧以爲軍器隨毀隨補之地一時起田畓今年已爲尺量正田二百二十五結二十三負五束續田一百十結八十六負總爲三百三十六結九負五束正田依丙辰十二月啓下定式只蠲勸耕三年稅起墾之未滿三年限者準起蠲稅已滿限者自今年出賦捧稅續田則一依法典隨起收稅嚴禁白徵之弊一量案本鎭開拓屬耳今年尺量不過如干先闢之田諸坪尙多未起處則此後逐年起耕之田不可與他各邑之間間加耕一例施行自明年加耕田隨起隨量作爲加耕案而正續及起耕年條區別懸錄待限滿次次出稅待諸坪盡闢後通同改量一本鎭旣已專管土地則凡百事務無異邑治諸般公費及僉使之月廩將官之支放吏奴烽臺之給復不可不磨鍊給復則人吏十五結官奴十結每烽臺各五結劃給而烽臺待其設始擧行應役實結正田每結粟二石續田每結粟一石收捧而折米一百二十石則以僉使月廩條劃給以爲一年排用之地折米四十九石九斗則以將官支放條劃給其餘粟及來頭加耕田結役則依大同例以爲諸般公費需用之資一稅米太依法典會錄一軍田籍三政旣屬本鎭使之專意主管則獄訟等事一依守令例擧行一本鎭旣兼防守將則各鎭管轄及文報體例當依長津府例施行沿江所居三水東五鎭雖不得專屬管轄至於時急邊情一依主鎭例登時馳報而江邊有無事每朔末修報僉使則單牒呈萬戶權管具書目牒呈一以獨鎭防守將施行則巡兵營現謁時座次依城津僉使例施行一本鎭旣是邊門重鎭不可一時曠官若非巡兵營軍務面議事發關則雖未延命不得擅離來往一貧民衣資及戶籍鹽依三甲例明年爲始分排以給烽軍襦衣待烽燧設始磨鍊一創設之地不得不募集流民以爲編伍而本鎭來接之民無論前來與新來原籍官身役隨卽頉給使之安意奠居之地至於各鎭堡土卒之流入居生者不可一用是例蓋各鎭堡卒元額本自零星多不過百餘名少或數十名以此零瑣之額數謂以流入居生竝爲編伍則各該鎭堡異於各邑無以充定其勢必至於無卒空虛而後已此則永屬各該鎭堡先定之役而勿爲混歸於編伍之中俾免新接疊役之弊一習俗之扺死謀避鎭卒者以其有土卒之稱而人皆賤之之故也校卒依本道烽軍之改稱烽武士之例換名以防守以示稍異其稱號之意
정조 22년 · 강
以閔台爀爲承旨前望也
정조 22년 · 강
命贈贊成任瑋宣諡時本家主祀者先付軍職初仕作窠口傳擬入宣諡之需令該曹助給
정조 22년 · 목
敎曰贈贊成任瑋今日宣諡云其家主祀者何可以儒衣儒巾領受乎先付軍職以冠服擧行初仕時無窠闕首仕直長付司果次次陞擬後作窠口傳擬入事分付銓曹宣諡之需令該曹拔例助給
정조 22년 · 강
正言尹㴠疏陳病狀乞遞仍請侍從諸倅所陳民弊亟加矯革賜批
정조 22년 · 목
疏略曰惟我殿下凡係民事一念憧憧丁寧惻怛之敎不啻屢勤至令侍從作宰者疏陳民弊甚盛擧也然而其中多有令廟堂稟處之命而議者或曰廟堂稟處難保其見施若如是說則顧臣先事之慮有不可勝言矣臣竊聞遐鄕之愚夫愚婦聞朝家此擧擧皆翹首㐀望曰吾輩切骨之冤籲天無階今得其便吾君其將活我矣民情之顒企如此而若復伈泄以過痼瘼如前則黎元之缺望當復如何而國家之先信亦非細故此則反不如初無是事而置諸不聞之地耳今此列邑所陳之弊太半是情債勘債其餘則坐於經用之不足而莫可遽議也然情債勘債之汰減不過營閫與京司之所可自制其權而今乃拘於下屬之失利忍令民生之呼冤者不但輕重倒置其在憂國奉公之道決不當任其剝割至若坐於經用之不足者雖未可一朝頓革苟能裁省繁宂撙節耗費使國計漸敷公用有裕然後量此衍餘之數而仍究變通之策今年而矯一弊明年而祛一瘼則不出五六年愁歎之聲庶幾永息於四野矣何但以蠲減停退爲目前捄急之計而不思所以探本經遠之圖哉伏願殿下凡於民弊不徒聞知必思矯捄益盡固本之策焉批以許令三南諸倅細陳民瘼卽無論言之繁煩事之漫宂一例優批之者導使投匭從以苛評則名實太不相符以此屢言於廟堂矣今見爾說爾說亦果然矣治民之道如烹鮮可使由之不可使撓之簽與糴兩弊卽切骨之先可矯者而姑未能矯其本則減額合簿徒近於餘事之餘事所以施行之猶未盡意無惑乎如爾者之滋惑爾其勿辭察職
정조 22년 · 강
以任希耇爲泰陵參奉口傳也
정조 22년 · 강
遞執義鄭景祚掌令尹愭
정조 22년 · 목
愭在外憲府請下諭敎以兩司在外人員許遞令政院政官牌招開政差代待下批牌招守令未署經者署經下送
정조 22년 · 강
命居昌縣令金鍒龍宮縣監金獻祚待下敎出代
정조 22년 · 목
慶尙監司李義綱狀啓以爲居昌縣令金鍒龍宮縣監金獻祚瓜限已迫兩邑俱以被災尤甚邑今若遞改則不但迎送之有弊易致賑事之疏虞限明年麥秋仍任事令該曹稟處敎以奚但限麥秋仍任荐歉之邑未聞疵政之人豈可輕遞況兩邑皆弊邑乎待下敎出代事分付銓曹仍爲回諭
정조 22년 · 목
以韓致應爲執義朴吉源爲掌令
정조 22년 · 강
遞刑曹參判曺允大參議沈象奎戶曹參判李魯述推漢城左尹申大顯石尹李漢豊
정조 22년 · 목
因刑曹坐不坐單子敎以在外未肅拜及內閣兼帶堂上許遞政官待開門牌招開政差出待下批牌招察任○因戶曹坐不坐單子敎以在外堂上許遞○因漢城府坐不坐單子敎以詞訟堂上之籌坐先爲進去卽往該司之意曾有飭敎則兩堂皆以籌坐懸頉該堂推考
정조 22년 · 강
命時囚呂東植議處柳焵尹文東勘放仍命廟堂關問嶺南俵災不均之失以聞
정조 22년 · 목
義禁府啓言假注書呂東植原情以爲莫重擧條批旨不能審愼諦聽初無兪音而徑先書入致勤淑問恭俟重勘云請刑推得情敎以除刑推議處又啓言慶州前俯尹柳焵原情以爲昨年本州乃是歉歲而秋還應捧元數殆近十萬石實無準捧之道果以拯米一石限以二兩還租一石限以一兩收殺爲主豈不知糶糴法意之嚴重而災年民事急於紓力終至於冒而行之罪旣自作惶恐俟勘云所當請刑而曾經侍從請議處敎以區別功議照律勘放後草記又啓言善山前府使尹文東原情以爲渠以爲人之不似營邑不相孚邑之分等已遜於同災之隣邑及其停還也劃定不過十八分之一況且報災也直減又爲三分之二蓋本府畓總爲二千三百餘結而晩移殆居十之七八分則畓農之失稔無復可言而任他民怨務從精實除却代播災三百五十餘結只以三百二結修報矣一百八十結又從以減之則以若所俵較若實災萬無分排之望至於停退今年當捧爲三萬八百餘石而酌定數爻只爲一千七百石至貧之戶當停而勒捧未穫之畓旣頉而還徵以致一境嗷嗷故無顏對民未免擅歸此雖出於萬不獲已國恩未報邦憲自犯究其罪狀萬戮猶輕云請刑推得情敎以投印之律不可低仰卽爲勘律先放送後草記二千三百畓結只許百餘結云以道內十萬實總俵劃三萬之分數今若較量於堇免尤甚之該邑可謂太不均雖不可以囚供移罪道伯而可唉者善民卽令廟堂關問俵給不均之失以聞
정조 22년 · 목
敎曰各司坐不坐公事禁府公事遲滯當該中官令該府拿問處之
정조 22년 · 강
命善騎將李鴻德改差
정조 22년 · 목
因壯勇營諸將官試射講單子敎以時帶宣傳官者善騎將改差
정조 22년 · 강
命北兵營屬茂山等邑都試居首及沒技人直赴殿試
정조 22년 · 목
兵曹啓言觀此北兵使李潤謙啓本則本營屬茂山以北六邑親騎衛都試閑良李戒龍居首李春達柳葉箭沒技馬兵都試閑良蔡聖吉居首崔奉秋之次云矣李戒龍李春達蔡聖吉似當依法典直赴殿試崔奉秋亦當直赴會試而係干恩典請上裁從之
정조 22년 · 강
諸承旨持公事入侍于重熙堂
정조 22년 · 강
命內醫院草記還給務安靑大竹仍捧兩南各邑每朔所捧限明年秋成持減二分一尤甚諸邑退限越次於兩等邑之後此後一依故相金焴箚語鋸斷二三節之上勿斲其根事定式草記
정조 22년 · 목
該院啓言今十二月令進上務安縣靑大竹來到故臣等看品則體樣之細小猶屬餘事合計二十五箇內十一箇半靑半黃十四箇全體枯黃截爆取瀝初非可論兩南靑大竹之自各該邑特令直納實出於我聖上爲民祛弊之盛意臣等豈敢不仰體而旣末由取瀝決不可捧留纔已退却而御供事體何等嚴重身爲封進官敢以枯黃無用之竹苟充上納事之驚駭莫此爲甚道臣雖不看品若能申明關飭則寧有是理請當該道臣李得臣從重推考封進官務安縣監李弘源令該府拿問嚴處敎以定式未幾有此草記湖南之民將謂斯何大抵竹瀝之出不係於竹大小與節長短此草記還給靑大竹則仍捧兩南皆値歉歲限明年秋成各邑每朝所捧特減三分一尤甚諸邑退限越次於兩等邑之後此後一依故相金焴箚語鋸斷二三節之上勿斲其根而每朝除却幾箇以備五歲再閏之用事定式草記後分付
정조 22년 · 목
以權裕爲戶曹參判韓晚裕爲刑曹參判
정조 22년 · 목
敬一違召敎以聞有實病許遞今日政差出
정조 22년 · 목
以權裕爲吏曹參判
정조 22년 · 목
以李敬一爲戶曹參判
정조 22년 · 강
掌令朴吉源陳疏請前執義鄭景祚在外現告捧入承宣施以譴罷之典仍請前校理洪樂安等疏批追賜賜批
정조 22년 · 목
疏略曰前執義鄭景祚除拜之初適値在外而下諭已幾十日上來亦經再宿矣昨日兩司在外人員許遞命下之時憲吏以已上來未肅拜之意言告喉院則承宣勒令現告混入許遞之中夫臺閣去就不輕而重固非一承宣之所可操縱者而自鄕已來之人稱以在外有若迫遞者抑何意思臣謂當該承宣施以譴罷之典向來前校理洪樂安張至冕之疏今過數朔尙無一字之批臣未知兩人之疏所論何事而假使有咈於聖意其在禮待儒臣優容言者之道恐不當若是靳批以示訑訑之色臣謂兩儒臣之疏追賜恩批以爲開言路之一助宜矣批以承宣之勒遞臺臣云云觀於對擧疏事實稍左當該承旨譴罷事不允爾所謂洪樂安張至冕疏批數朔不下事以其疏之不必提答卽訓鍊院公事也爾其勿辭察職
정조 22년 · 강
承旨李翼晉疏卞臺疏失實引義徑出沈晉賢蔡弘鄭尙愚鄭東觀等聯疏徑出竝賜例批
정조 22년 · 목
翼晉疏略曰卽伏見掌令朴吉源到院之疏則以昨日執義鄭景祚之混入傳旨謂以承宣之勒捧遣辭深緊侵斥備至臣滿心惶愧無地自容昨日兩司在外人員許遞命下之後臣招致兩司吏使之現告則只以掌令尹愭來告而卽考廳坐時兩司去來文蹟則執義鄭景祚或以未肅拜懸錄或以在外懸錄故使之更爲詳知以來矣該吏果以執義掌令俱爲在外來告臣果一體捧入伊日事實不過如斯而今此臺疏中勒令現告有若迫遞云云誠是意外無論本事之爽實與否若臣情地則不可冒據忙陳短章徑出禁扃乞削臣職仍勘擅離之罪○晉賢等疏略曰卽因掌令朴吉源到院之疏右副承旨李翼晉以該房自引徑出矣蓋其本事與臺疏所云全不近似而僚員旣引義則臣等亦是其時在院之人有不可晏然自在相率陳章徑出禁扃乞遞臣等之職以謝人言○敎曰徑出諸承旨批下與都承旨牌招使之推移入直
정조 22년 · 강
遞差承旨鄭東觀
정조 22년 · 목
敎曰院規坐直不備則雖都承旨當爲請牌坐直而門鑰已近只待疏批致煩特敎承宣事駭然當該守廳承旨遞差
정조 22년 · 강
命部將兪漢宗加資
정조 22년 · 목
兵曹啓言昨年九月因本曹草記堂下武臣朔試射居首人施賞事批旨內連三次居首者草記稟旨以爲施賞之地事命下矣部將兪漢宗九月朔試射以十四矢居首十月朔試射以十三矢居首今日朔試射又以二十二矢居首三朔試射連爲居首矣敎以加資招試身言書判足堪外職三品職待窠調用分付吏曹差送又啓言今日堂下武臣朔試射時訓鍊判官金世禎武兼朴亨源尹孝達尹相泰許浣部將韓大洪等俱未滿四中依定式各決棍十度宣傳官金宅基雖未滿四中有勿看矢數之命依傳敎分揀
정조 22년 · 강
義禁府以時囚柳焵鳳山郡定配啓
정조 22년 · 목
該府啓言時囚罪人柳焵區別功議照律勘放事命下矣柳焵杖一百收贖告身盡行追奪流三千里定配而功議各減一等杖九十收贖告身盡行追奪鳳山郡徒二年半定配發遣府書吏押送配所
정조 22년 · 강
禮曹以贈參判柳復立諸弘祿追享晉州彰烈祠事大臣收議啓
정조 22년 · 목
慶尙監司李義綱狀啓以爲謹依禮曹啓下關贈參判柳復立諸弘祿擉不與享於晉州彰烈祠委折博採文蹟摭實論報之意發關分付於該邑矣晉州牧使南寅老牒呈內贈參判柳復立諸弘祿殉節事蹟考諸公私文牒採探士林輿論則與上言辭緣少無差爽而獨不與享委折旣無往牒之可稽又無故老之相傳故只以前後實蹟謄出册子上使矣今此柳復立殉節事蹟詳載於乙卯道啓諸弘祿倡義顚末亦在於雙忠碑文而獨不與享一款博考廣探久遠無徵册子上送于該曹○禮曹啓言頃因慶尙道進士金宛燦上言贈參判柳復立諸弘祿獨不與享於晉州彰烈祠委折令道臣博採文蹟登聞後議于大臣稟處事判下而慶尙監司李義綱摭實馳啓矣謹依判付議于大臣則左議政李秉模以爲贈參判柳復立之嬰城殉節贈參判諸弘祿之無愧乃叔實蹟可據褒贈已施同享於是地是祠夫孰曰不可而祠院追享自有朝禁有不敢擅議云右議政沈煥之以爲贈參判柳復立贈參判諸弘祿兩人之晉陽遺蹟今按碑狀諸文其義魄烈氣凛然猶生自朝家已施褒贈之典矣彰烈祠追享多士之公議亦宜有之而此則朝令所禁臣不敢擅議云矣
정조 22년 · 강
分揀中官朱世章拿處
정조 22년 · 목
因拿處傳旨敎以分揀
정조 22년 · 강
命廟堂看詳關東海弊査啓以其捄弊之方犯科營邑之臣可勘之律論列以聞
정조 22년 · 목
江原監司洪仁浩狀啓以爲臣謹依備邊司關內傳敎辭意平海蔚珍兩邑還餉及米保則依嶺南尤甚邑例施行海戶所納限明秋蕩滌之意詳細知委使海陸大小民人咸知朝家德意之出尋常萬萬營邑需用物種亦爲限明秋蠲減至於海弊則臣於辭陛之日伏承矯捄之命而辭旨懇惻臣且感且惶恐負恤隱之盛意卽於莅任之初措辭關飭於平蔚兩邑及其他沿海邑守宰處辛亥釐正以後營邑間定式外徵斂於海戶者毋論巨細使之詳細報來繼又別歧廉探於海邑各津思所以採得受弊之源講究捄瘼之方九邑査報今始齊到而平海則海夫之名數多寡逐年各異多則爲一百四十名小則爲八九十名故每年所徵之加減亦隨而不同一夫一年所當或爲七八十兩或爲六七十兩而元軍外又有後軍名色每當應役之時只以元軍名數磨鍊海役則各該洞長平均分徵於後軍故假令一夫一等之役名雖七八兩其實則元軍所當不過四五兩通計一年各樣加斂之數則辛亥節目外封進禮吏陪持禮吏情債添補津主人首海尺洞長使喚輩烟價雜費各廳例給營下浮費本官饌價各祭享魚物價合爲三千三百六十二兩九錢而右項不正名色雖未知創自何年因循襲謬其來已久云蔚珍則物膳封進之際色吏情債各廳酬應無非科外之濫徵而外此營屬之侵求京隸之橫斂使行之年例求請營邑之春秋需用貿價之倍入宂費之添徵不一其端通論一夫一年之徵殆滿八十金而所謂一夫各有私格軍一名一體應役則其實爲二名而海尺名數隨其聚散而雖有異同以今所存者計其每名所徵爲四十兩內外辛亥節目外各樣加斂之數通計一年則封進禮吏陪持禮吏情債添補津主人首海尺烟價雜費各廳例給營屬浮費本官封餘魚物價各祭享魚物價合爲二千八百十兩二錢五分而論其流例俱在辛亥以前未知幾十年之久而辛亥釐正時一倂革罷矣癸丑以後依舊襲謬官用日饌則新縣令具縉到任後卽爲革罷從時價買用云三陟則進上物膳春秋營需及各樣情錢則依節目施行而上納時點退改備及輸運貰價流補之資不無加斂之弊故時府使兪漢雋到任後大等十五兩中等二十三兩減削此外各廳例給津主人烟價都沙工役價營屬浮費等節目外加斂錢九百五十八兩二錢亦旣一一革罷而至於封進禮吏通一年添補錢則年年層加至於五百兩之多比諸元節目雖爲太濫點退改備之際自有添價阻水阻雪之時不無雜費故情債加給實由於此而目下一夫一年所當爲十二兩云江陵則辛亥海弊釐正外一年加斂之數則禮吏情債添補津主人食價各廳例給營屬例給合爲一千三百六十二兩九錢故今番行査時府使李景溟以右項加斂名色一倂革罷之意捧侤音成完文加斂錢未革罷之前一夫一年所費不下十一二兩矣加斂錢革罷後一夫一年所徵不過三兩內外云襄陽則各樣情債一遵辛亥節目而若因魚錯之稀貴進上物種求貿他境則元價外不無添入之價而添價則隨其多少一境海民略略分徵節目外加斂之數則封進禮吏情債添補津主人食價各廳例給庫直例給合爲五百十八兩而一夫一年所當爲二十三兩云杆城則各等進上與使臣求請營需物種情債數爻一從辛亥節目施行而官需魚物則癸丑年釐正後物種則減數價本則加給至今遵行元營需外如有別卜定則上納時亦有情債而點退改備之際價本隨以添入且進上物種絕貴之時海漢輩往貿遠地所費不些故一夫一年之例徵爲二十一三兩而辛亥節目外加斂之數則封進禮吏情債添補津主人食價庫直例給合爲六百兩云高城則節目情債外祭享時齋儒饌物名節之各廳魚物果是無價責應於海戶節目外通一年加斂之數則封進禮吏情債添補津主人都沙工庫直等食糧雜費各廳例給邸吏例給營屬浮費合爲六百七十一兩九錢而一夫一年所當之數爲十六兩右項謬例其來已久至今襲謬所謂官屬沙工輩例給則無論錢與魚物今番行査時自本官先爲革罷云通川則海戶零星率多朝聚暮散之類故只以元居海戶責應各後已是偏苦辛亥釐正時人情磨鍊之數又患不足莫重進上至於難封之境故前郡守李榮運依海民所願進上物種價及人情雜費備給禮吏使之貿納雖有點退改備之弊切勿更侵於海戶矣行之未久禮吏又至逃避後郡守變通添價至今行之雖或稍違於辛亥節目而其勢不得不然各項情債中自官防給爲四百八十九兩一錢商船願納錢防給爲一百十五兩而餘數之海民所當者一夫名下幾至二十四五兩蓋其海民時存僅爲五十餘戶故所徵至於此多一年內節目外加斂之數則封進禮吏情債添補津主人都沙工食價雜費各廳例給邸吏例給營屬浮費合爲九百二十一兩二錢云歙谷則以邑少民殘之致貢獻物膳及諸般雜費比他邑差少而物膳封進之時如或點退禮吏出債改備後侵徵倍價於海夫故通一年元物種之貿易改色價之添補殆過六百餘兩而時縣令鄭時儉到任後今秋爲始物膳貿易全責禮吏不關海民而所謂貿易改色等價量宜裁節以五百三十兩酌定節目外加斂之數則封進禮吏情債添補津主人庫直輩食糧價營屬浮費合爲二百二十一兩以節目元人情及節目外加斂統以計之一夫之一年所當爲十三兩七錢云今以各邑所報成册參考於辛亥癸丑兩年釐正節目則平海蔚珍則節目外加徵厥數夥然一戶一年所當多或爲七十餘兩小不下六十餘兩承宣所奏一夫百金之說容或無怪無論進上與營官需當其自邑捧上之時各廳下屬及津主人首海尺輩各立名色誅求多端弊如蝟集難以毛擧襄陽杆城通川則辛亥定式外一夫一年所當或爲二十兩或爲十八兩高城歙谷則辛亥定式外一夫一年所當爲十一二兩江陵三陟則辛亥定式外一夫一年所當爲八九兩雖有此苦彼歇之殊而其爲加徵則可謂魯衛之政蓋此辛亥年變通非不便好科條非不纖悉而行之不十年弊反依舊大抵營邑下屬之濫捧情債始減於庚寅又減於辛丑壬寅兩年而逮夫辛亥釐正時各樣情債則壬寅節目極其精約依此施行其他不正名色之定式外創出者旣減又革撰成節目而以其節目中元人情之出於海戶論之則平海蔚珍通川等三邑則一夫一年所當爲六兩八九錢江陵三陟襄陽杆城高城歙谷等六邑則一夫一年所當或爲五兩五錢或爲二三兩當初分排雖不無參差而較諸一夫百金殆同九牛一毛則今無容更議剋減節目外橫斂之不正名色則旣已現發之後不可暫置今方一傡革罷其中禮吏添補則乃是沿海各邑通行之謬例而或以爲點退改備之際自有添價阻水阻雪之時不無雜費故情債加斂實由於此云而係是元情債外則有違於辛亥釐正之本意亦當一傡革罷而貢獻之事體自別封進之日期有限若當炎節物種易致腐傷且値潦雪中路遲滯誠如邑報之論列不可不變通故營邑爛加商確後使各該邑從便添助切勿如前加斂於海戶之地今番各樣所減之數更成節目分置營邑及海津以爲永久遵行計料監營別卜定則辛亥節目旣云永罷而間或不免襲謬之弊自今以後則一依節目別卜定名色切勿擧論統論沿邑海弊之淺深則江陵三陟高城歙谷等邑則節目外橫斂之數旣自本官間多革減所餘無幾而臣又更加裁減通川杆城襄陽等邑則一夫所徵比右項三邑殊涉過多而詳考成册參以所聞則加斂之差多蓋由於海民則鮮少應役則稠疊故另加査櫛一體裁減平海蔚珍則非但辛亥節目極其嚴重至于癸丑又罷日供使之給價貿用而他邑則一依定式毋或違越右兩邑則不遵節目又有日饌價名色之徵於海戶者官屬之橫斂猶屬緦小功之察以此以彼其所犯科若是狼籍紀綱所在萬萬駭然平海郡辛亥以後守令蔚珍縣癸丑以後守令之罪不可置而勿論令攸司御處敎以閱此狀未半可謂紀綱無餘地有國而無紀綱未之聞也辛亥以後有此犯科之說旣登聞其間營邑之臣合置何律爲可而其中一二守令所爲尤爲痛惡爲先卿等看詳幷與捄弊之方可勘之律拔例論列粘尾草記以聞
정조 22년 · 강
命淸安囚延有用獄事令今夏疏決時與議之左相及前判堂各陳所見以聞
정조 22년 · 목
忠淸監司李泰永狀啓以爲淸安罪人延有用獄事臣於前次査啓時已爲反覆審覈敢陳愚見而今因曹讞伏奉指一狀聞之命其所究詰之方尤不容泛忽以地方官淸安縣監洪致榮陰城縣監盧▣別定査官使之嚴刑盤覈矣査官等跋辭以爲延東標造謀之說初不槪見於各人之招始乃提及於東完之供者已是可疑之端而今於更査之時東完所供一切相反乃以死中求生之計創出東標指使之說要免首唱之罪魁云云則觀於外面雖似老獄之生奸跡其事而參其情則有用逃躱之後生怯於元犯之自當推諉於造謀之別有者不是異事以東標之招觀之査庭大唱之擧指使推諉之說信非架虛之事則造謀一款自在落空延有用首唱手犯之事不但渠之自服十目所覩萬口同然則今不可以疑眩之東標歸之造謀而强執元犯亦當以顯著之有用據其承款定爲元犯無容更議云蓋此獄自初疑眩者實由於元犯在逃衆囚圖脫許多供招都沒犯捉之際追入之東完忽引東標立證而所謂東標本來癃疾之物未施刑訊先生恐㥘凡有問目無所明辨於是罪魁之目不得不歸之於東標而其實則東標造謀之說一不槪見於諸招獨此東完以其至親挺身現招實有挾雜之疑及夫大喝査庭之說出而眞贓始露矣惟彼有用要路作梗者渠也犯打衙童者亦渠也且解卜放火蓋出於搜贖錢之計而作黨隨往者又皆納贖錢之類則此可謂渠所主張而亦無待乎指授也夫其倡率之跡已彰於始逃之時首犯之惡不在於旣捕之後則捨此明白現在之有用而只憑東完自拔之招遂謂東標之造謀而斷以元犯恐非審克之道故竊以爲手犯之有用當作元犯東標則無前悖常之擧近出其弟則渠爲在家之兄難逭首惡之歸雖以罪疑之故倖免指授之科而次律重勘恐不可已○刑曹啓言此獄元犯之不宜換變招之不可信前此迷見已悉於回啓中今覽更査以東標造謀之說初不見於各人之招而始發於東完之供謂之可疑而所謂同參於柶戲之席者只是有用可用東完朴奎文四人云爾則事發之初兩延在逃東完奎文皆證其指授之狀矣所謂不招之各人又指誰某乎東標則授意於柶戲諸人矣柶戲諸人不必於甫川隨參之人人人而以東標之意授之則各人之不知此意之實出於東標而不能供勢所應然設或約略知得渠輩之罪不過隨參而已元犯之得與未得無甚關係則何苦而刺口作證於不親聞不躬覩之事以與一鄕之臣擘作集乎以東完之要免罪魁而推諉於東標謂之不是異事而東完罪魁之目何爲而必也推諉於東標然後始可以免也聚黨而躬犯者有用也懼罪而自逃者有用也以有用爲證於理則當聽之者必易信何憚而不爲乃反覓出癃廢不知門外事之一東標斷齗焉不捨乎以東標招中東完査庭大喝之說邑報則謂之落空道啓則謂之眞贓而凡獄之誣引者亦多矣然其所以誣引之情則惟恐人之或知今乃先泄其將欲誣引之所以然而後發誣引之言此果於人情近乎不近乎雖以査官言之今有一囚焉又指一囚而號於庭曰吾以汝弟之故不免橫罹勢將指汝謂元犯而自脫矣仍曰彼夫也乃元犯爲査官者其將信之而書作斷案乎東完之眞有是而査官信之則眞所謂刻本爲吏也此正東標爲人爲鬼之關此言旣出之後到底窮査在所不已顧乃泛言之曰落空曰眞贓者揆以査體寧有是耶且東完而眞有是言則東標之自明不須費千言萬語只此一段足矣東標雖甚癃疾豈不能作緊莫緊一句語而成獄經年已經幾査前後招辭終不槪見者寧有是耶似此事情俱所未曉以有用輩之解卜放火謂之專出於搜贖錢之計無待乎指授而原初文案分明東標讎嫌舊官授意於有用輩而有用輩聚黨之際延義曾錫曾以厥兄孝曾納贖一事亦懷怨憤相與和應同惡共濟云爾則此正二憾之合也作變雖同而段落則未嘗不異今乃混驅於搜贖錢之科以實其無所指授然則納贖者孝曾也被棍者孝曾也銜怨首倡之擧宜在於孝曾之弟而有用輩從之也然而孝曾之弟義曾以渠被有用輩所誤爲說有用亦以渠所首倡納供以義曾輩搜贖錢之故而有用首倡義曾輩反爲所誤決無此理未知道臣何所見得如是論斷大抵殺獄之以初檢招歸重者爲其倉卒之頃奸僞之不暇生故也凡他獄理何獨不然除非眞正新證攧擈不破其外已定之案不宜輕變況其所易之說孔瘡百出不足以掩其舊乎以臣愚見依舊是延東標元犯嚴刑取服亟施當律斷不可已敎以道啓曹讞各有矛盾今夏疏決時與議之左相及前判堂使之各陳所見以聞
정조 22년 · 강
命平壤囚李士大訊推得情
정조 22년 · 목
平安監司閔鍾顯狀啓以爲平壤罪人李士大踢殺安光律丁巳七月初十日依例檢驗初檢官平壤前前庶尹洪樂正報辭實因以被踢致死懸錄正犯以李士大縣錄覆檢官中和府使金鎭鼎報辭實因正犯與初檢同其後連爲同推今因其妻李召史擊錚原情刑曹啓下關據罪人李士大及應問各人等捉致臣營以平壤庶尹趙厚鎭江西縣令趙鎭球殷山縣監朴柱遇差定參査官臣眼同行査今此士大妻之鳴冤在於橫罹則先從證參十分勘究然後李士大之死生可判而應問中詞連諸人俱屬外面虛景只是吳女一人最爲緊證而自其變招之後一直說去鑿鑿有據未可歸之於構捏之科且光律妻負去之語旣屈於面質致右家婢夫之說自服其爽實此已八九分鐵案而至若過飮失攝嘔吐泄瀉等云云尤不成事理果使光律醉飽致死則何不曰光律之死不由於毆踢而由於醉飽至有攙引吳致右之擧乎於此一款益可見東西攛挪左右破綻之狀且光律妻亦具彝性寧有捨殺夫之讎而枉引不當人之理乎死者丁寧之托明在於士大而不在於致右則雖無吳女之立證光律之命的是斷送於士大之手李召史擊錚爰辭雖曰爲其夫訟冤誣罔天聽之罪終有難逭李召史自臣營嚴勘李士大則依前同推期於取服請令該曹稟處○刑曹啓言此獄之發在於臣宗甲莅任本道時以李士大成獄而歸今此士大妻上言中屍親朴召史以致右之爲渠媤父之妻上典也故難於發告橫指士大之說係是原案所無渠之所執爲第一自明之端者而更査之下未免落空新道臣之見亦以八九分鐵案爲說則臣於此獄更無異見更加訊推期於得情之意請分付道臣允之
정조 22년 · 강
命大丘崔興憲崔興濂等罪犯更令道臣明査決處後狀聞
정조 22년 · 목
慶尙監司李義綱狀啓以爲刑曹啓下關內大丘崔興憲妻金召史上言內辭緣詳査啓聞事判下矣以大丘判官洪景斗淸道郡守金履喬河陽縣監鄭冕綏會査官差定各別究覈而觀此査案參以諸招初因爭財終致䦧墻渠輩乃以嶺南士族作此變怪大抵崔九錫立後一款處事之乖當已無可言而變出同堂實由財貨惟彼興濂窺覘萬金產業斷送一家情誼暗地構陷情狀絕悖興憲則甘心反噬肆發悖說毀家見逐亦所自取論其罪犯興濂興憲一而二二而一也昨年已經營邑査決竝爲刑配則興憲敢生僥倖之心借名上言誣罔天聽尤爲放恣柳爾復等六人俱以不干之類參涉地家之家變或貪財而助虐或挾詐而逞憾雖極駭痛前已勘斷更不必追理竝令該曹稟處○刑曹啓言崔家䦧墻之變言之醜矣戈戰生於同堂訟獄連於三歲究其本則爭財之故也其間曲折之此是彼非有不可詳知而一言以蔽之曰厥罪惟均其在樹風礪俗之道前道臣之兩非雙配不爲無見而第以外面觀之興憲守財而恐失興濂闖貨而欲奪恐失者意只在於猜防欲奪者計必出於構害先後首應之別必有可言而其所嚴處而痛懲宜急於構害而緩於猜防及其勘罪而散配也興濂則止於宿舂之地興憲則但以不賙窮之爲名而乃在數百里海島者揆以刑政極涉訝惑發通毀家縱曰爾復輩之圖財樂禍而五百餘人之同時聚會若非興憲素負所不容之罪聲聞彰露塗人耳目則決不應至此此必有別般事情之不可不明覈到底而邑査道啓全不分析苟使興濂具此至悖之行而興憲罪止不賙則所當遠配興濂以懲自作禍首之惡又使興憲別有難貰之罪而興濂惡與之均則亦宜竝斥遐裔以示不同中國之義此意分付道臣使之明査決處後狀聞柳爾復等亦當量宜勘斷金女上言雖曰爲夫釁蘖旣由於自作編配纔止於同道則不思懲畏反覬恩典肆然號籲鄕婦之蔑識雖不足責興澤之替行尤極無嚴崔興澤亦令照法嚴繩之意請竝分付允之
정조 22년 · 강
遞承旨沈晉賢以李海愚尹光普柳相祚爲承旨尋遞光普相祚以林濟遠李肇源代之竝前望也
정조 22년 · 목
晉賢不爲仕進光普相祚在外也
정조 22년 · 강
命以漂人領付北京事改撰咨文定禁軍騎撥下送於別齎咨官處仍命廟堂關飭灣尹若復如前稽忽草記勘罪
정조 22년 · 목
備邊司啓言海州漂人無論使行與別齎咨官切勿循例領付鳳城必爲領付於北京之意前已詳細知委於使行及別齎咨官亦以此意改撰咨文下送矣今則勢無以順付使行別齎咨官當爲領付而卽見使行及義州府尹李基讓所報則鳳城將將欲依前例留置云專差咨官領付北京聖意有在若因城將之未曉委折强因前例以至留置之境則其在事體誠爲未安更以鳳城盛京雖欲循例留置特以優高年尊賜物之意直爲領付北京事改撰咨文定禁軍騎撥下送於齎咨官處一邊以姑勿渡江留待改撰咨文下去之意請分付於別齎咨官及義州府尹處允之敎以灣尹所報雖未知下語之何如而朝令之下但當奉而周旋期於無違而已何敢以城將推托之說枚報乎其所擧行萬萬痛駭如許灣尹不以法從事朝令何所施乎特以擧行之難付生手姑爲寬緩爲先別關嚴飭若復如前稽忽自本司草記勘罪差代該灣尹卽其地定配發配關文下去前用白衣從事之例權差咨官使之齎咨赴燕一以尊朝廷一以嚴邊情使行擧行尤爲駭然行中首譯咨官回還時捉來事分付而漂人等設或憚於遠赴內地請留盛京切勿聽施老人之事有不可知或有不得不留置盛京之擧咨官則齎咨必也入往北京呈于禮部事措辭知委箕伯事豈不萬萬未安乎狀語之別白反遜於帥臣而灣尹所爲愈往愈悖訖無一言可否關西一方雖謂之無道伯亦可卿等何無致責乎
정조 22년 · 강
命度支請得海西小米七千石之下送湖西還作大米一款置之只以已備置大米三千石上送戶曹以平倉及山城所在總餉準已劃勅米數爻限萬石劃給戶曹仍令總餉所屬邑民待春受食該邑勅米待秋備納城倉以關西萬包代錢量給海西大米之代餘令度支自京鳩穀
정조 22년 · 목
備局啓言卽見京畿監司李在學所報則以爲勅需米乃是開倉後最先收捧者故四五邑畢捧之報已爲來到雖以未及準捧處言之所餘者都不過三千石許而方又連日收捧非久當畢作錢一事旣不得預先知委則當此糴事垂畢之際猝令代錢非但事勢之窒礙必致民情之騷懮已捧之米旋卽發賣其勢亦末由探問各邑所報同然以本米準捧待開春區處實爲便當故戶曹劃送米一萬石往復該曹待春區處計料云矣今以所報觀之勅需米未捧之數無多及今區處果似難便且除却劃給戶曹之數則民弊稍輕請更觀來頭爲弊之淺深使之隨卽論報以爲量宜措處之地敎以甚矣近來勞逸之倒置也已料其事勢之若此而此有一擧而兩便者戶曹請得海西小米七千石之下送湖西還作大米更納戶曹之際再陟險洋果能其還如往耶此一款特爲置之只以已備置大米三千石上送戶曹事分付以平倉及山城所在總餉準已劃勅米數爻限萬石劃給戶曹而仍令總餉所屬邑民待春受食渠邑之勅米待秋備納城倉則旣除一番嵌巖之役又減萬包勅米之納海湖畿旬之民可以紓力度支亦當坐收漁人之功至於海西輸送信蔘價區處自歸不攻自破只以關西萬包代錢量給海西大米之代而餘令度支自京鳩穀事一體分付戶曹
정조 22년 · 목
承旨李肇源啓言日記修納曾有定式當朔日記每以來朔二十日爲限毋敢違越矣今八月朔日記屢度催促今始修正九月以後日記尙不盡修適値書役之浩䌓未得及期容或無怪而亦不當如是稽緩當該注書爲先從重推考此後若或無端拖至兩朔者直捧禁推傳旨以爲刻期修納之地從之
정조 22년 · 강
遞同義禁徐有大洪聖淵以申光履爲知義禁鄭東愼韓晚裕爲同義禁竝前望也
정조 22년 · 목
政院啓言卽者義禁府都事來言時囚呂東植當爲議處而同義禁徐有大身病猝重洪聖淵未肅拜一員未差只有判義禁一人不得備員開坐云徐有大洪聖淵請竝牌招敎以判堂外許遞前望單子入之待下批牌招擧行
정조 22년 · 목
敎曰前總戎使金持默仍任牌招傳授密符及敎諭書承旨李肇源啓言前總戎使仍任傳授敎諭書事命下矣在前如此之時有前敎諭書傳授之例今亦依此擧行乎從之
정조 22년 · 목
義禁府啓言假注書呂東植奏御文字何等審愼而莫重擧條批旨未蒙兪音徑先書入事極可駭請以此照律敎以附過放送
정조 22년 · 강
命定州碑役監董賞典中遺漏人金致馥賞加
정조 22년 · 목
平安監司閔鍾顯狀啓以爲定州達川碑役碑閣役監董校吏中收用與陞差各從所願卽爲擧行帖加敎旨招致頒給工匠等分等施賞其中碑役監董鄕所金致馥別單修正矇未照檢誤以色吏書塡不審之罪萬萬惶悚金致馥施賞一款姑未得擧行敎以鄕所金致馥賞加施行事回諭
정조 22년 · 목
敎曰明日次對進定於今日○予曰兩司諸臺旣已傳啓承批則又何爲而混同登筵也雖於承批之後兩司長官則例當入參而下僚諸臺毋得隨入自是臺體且況向來連有飭敎則身爲臺臣不思書紳之規有此違例之擧極爲駭然而該房亦何無一言致察乎予曰海州漂人事屢煩酬應灣尹擧行誠極駭然矣漂人中有八十老人以優老之道特使領付於北京視不循常例之意則身在邊閫但當着念擧行而似此微細之事至煩枚報者是豈成說乎左議政李秉模曰灣尹事果萬萬駭然臣等固當請勘而旣有飭敎故姑觀來頭之勤慢欲爲請罪矣予曰關東海弊事足以見朝廷紀綱之不立矣旣曰有弊釐成節目則曾未幾何又復犯科列邑姑勿論身居承流之任者焉敢若是乎如此之類若不嚴處則法綱何由而立朝令亦何以行乎秉模曰當初釐弊成爲節目者旣承聖敎則營邑之無難毀劃其所無嚴莫此爲甚現告非久當捧來今番若嚴加處分則日後焉敢有更犯者乎予曰平珍兩邑俱是殘弁之窠也渠輩何能說弊於上營而亦何有捄弊之策乎此後勿論文蔭可以守法奉公者各別擇送可也予又曰梁山郡守之疏卿等見之乎秉模曰俄於閤外見之矣予曰次對欲使稟處故俄已賜批矣各樣陳頉限三年免稅事卿果詳知乎秉模曰疏本未及盡覽故未能的對矣予謂嶺南句管堂上李時秀曰機張熊川戶結之弊以其十室殘邑難以支保竝與嶺左兵營採鰒之弊卿須往復于道帥臣從長蘇弊之地可也至若鳴旨島煮鹽事非但島民有失哺之患在官亦有榷利之嫌不可不拔例措處矣分養馬事疏中所陳誠得宜矣旣罷喂養而反責其所飼之需又求其故失之贖者果不成說此亦自該寺從長回啓可也秉模曰誠如聖敎而此亦有係於本寺之需用猝難變通第當從便講究矣予曰近日列邑文倅導之使言者蓋道伯則各邑之小小弊瘼有難毛擧而邑倅則各陳所見之際自有廣聞民瘼之道故毋論其言之當否輒賜溫批者此也右議政沈煥之曰向來鄭好仁成德雨處分乃是嚴隄防明義理之大處分也臣固欽仰而鄭好仁則旣蒙恩宥成德雨則尙在罪謫似如何故敢達矣予曰予之平日苦心卽右賢左戚而伊時處分爲世道保世臣大懲創之擧也鄭好仁則頒曆單子聞自政院屢次退却而必欲角勝成德雨則洪守榮之差祭與韓用龜事必欲相反近來世道不靖人心陷溺覬覦成習而明義錄義理漸至湮晦寧不凛然而寒心未必成鄭兩人有此事而頒曆差祭必與他人歧貳本事雖似微細而豈無粗跡乎此若不嚴懲則卽非予爲世臣保戚里之本意也以防微杜漸懲一勵百之意先從現發者處之安得無伊日處分乎論之以周官八刑亦難免矣且鞫之一字不但逆獄如非禁推則拿問卽拿鞫鞫字非別字也向來李明淵之疏亦是近來眼目故也昔先朝痛懲黨同伐異挾雜之類而每有臨門親問之擧南絳老事後更無是擧而嘗敎曰以禁推例臨門親問非垂法於後世先訓尙在耳矣成鄭事關係義理此而嚴懲然後昧於此箇義理之類庶可知戢實爲生道殺人之道予則曰伊日處分可謂俟百世而不惑者也今雖爲日稍久而予意則愈往而愈堅矣鄭好仁則以其有乙未樹立拔例特宥而當初處分以其樹立之人故也及其特放亦以其樹立也臨門與賜環之俱在臘月庸寓袞越之義一宥一仍以外面觀之雖似如何而其中自有義理界限之甚明者矣煥之曰臣亦豈緩懲討而然哉蓋德雨所犯究其情則似出無心矣予曰左相之意何如秉模曰此大臣自來嚴於此等義理而有此所奏必有斟量而然矣予曰言出於右相予亦有商量且値歲暮從當處分矣予曰名以度支經用每患不足誠非細憂如有可圖之勢得置封不動限萬石則豈不好哉戶曹判書趙鎭寬曰度支經用當年應用尙患不給封不動則萬無推移備置之望矣予謂有司堂上李書九曰軍制沿革有所考出於實錄者乎書九曰軍制沿革則多有考出者旗麾形名則有一二條可以旁照者而參看於兵將圖說別無大段相左至於標下軍名數別無可據矣予曰因此而思之畿營中軍所屬只有牙兵五百云以五百牙兵設置中軍甚無義且其大旗幟等名色殆同外富而內貧亦豈無民弊予意則畿營中軍革羆無妨矣
정조 22년 · 강
命慶尙左道封山可用船材有無及養至幾年可以爲材與否令帥臣論列狀聞仍命道臣及統帥以戰漕船通用之方論報籌司後稟處
정조 22년 · 목
左議政李秉模啓言慶尙左水使金爀狀啓以爲釜山二戰船一隻限滿腐傷難以駕海不可不趁今改造而左道封山松木擧皆體小姑無戰船材堪用者右道封山依例許䂨事請令廟堂稟處矣左道封山失火後長養已近三十年每每請䂨右沿極爲可悶令帥臣更察可用船材之有無及養至幾年則可以爲材與否論列狀聞後稟處目下急務莫大於松政前後筵敎不啻諄複若論捄弊之要莫如戰漕船通用而昨年道帥臣所報皆無可採之言令時道臣及統帥另究通用之方詳細論報而設使戰船或有難便之端兵船之通作漕船漕船之通作兵船似無所礙請一體論列其可行之方以爲稟處之地從之
정조 22년 · 강
命巨濟府所在漁箭中二十處移屬統營者澴屬本邑仍命託以民弊上言牟利之輩詳査照律
정조 22년 · 목
左議政李秉模啓言頃因巨濟幼學成應道上言本邑所在漁箭中二十處還付民庫便否論理報來之意覆啓分付矣卽見慶尙監司李義綱所報則枚擧前統制使尹得逵巨濟府使申啓文牒呈以爲補民庫公用每患不足科外收斂無歲無之何幸壬子年漁條中二十處劃屬需用矣一自移屬統營之後加斂之弊又復如前目下蘇捄之政終莫如漁條之還屬而有補於本邑無損於均廳在統營及海民亦無爲害云矣此是該營該閫往復矯捄之事而不卽決處致煩呼籲誠極未安而別無損益於京外云依此施行之意分付所謂上言者未必是邑民近來牟利之輩託以民弊作此伎倆仍作討索邑民之計者比比有之矯弊自矯弊懲習自懲習令道臣詳査捉致嚴刑照律如有藉此斂民之物則一一推給之意請一體嚴飭從之
정조 22년 · 목
左議政李秉模啓言左諭善尹得孚兼帶大司成有難强令行公今姑許遞請使之專意於諭善之任從之
정조 22년 · 강
推訓鍊大將李敬懋刑曹判書朴宗甲
정조 22년 · 목
左議政李秉模啓言訓鍊大將李敬懋旣不懸頉於次對進不進單子來待朝房謂有身病不爲入來事體極爲未安請從重推考刑曹判書朴宗甲未知實故之如何而特敎次對不爲進參誠極未安請推考竝從之
정조 22년 · 강
命太學月三講依例設行以御定朱書亦爲應講之書
정조 22년 · 목
右議政沈煥之啓言惟我殿下聖德崇廣顧不待乎臨筵講論乃有所裨益而昔程夫子以崇政殿說書請行坐講之規朱夫子勸張敬夫請以夜對之法蓋其上下相予之際簡其儀節通其情志瀜然有家人父子之象則天地交泰四方訢合不期然而然矣法講之久曠不但我聖上之微意奧旨群不莫不仰認謹稽國朝古事如今我聖上寶齡罕御經筵而如召對夜對之討論經籍詢諮得失卽亦昭代之懿範明主之盛節聖上如又以如例爲難則以時昭接玉堂官使之橫經登筵讀奏問難依先朝已例豈不好乎且伏念經書則非經筵不可進講而外此傳記之可裨聖學者及御定諸書中若朱子書則我聖上自潛光春宮曁登九五之尊昕夕誦習旣貫且洽接虞舜精一之統秉魯聖刪述之權提挈綱要彙分部門凡紫陽之蘊奧精英無不該載於諸編而就中聖學輯略一書尤是聖工之著於簡編者以上諸書藏在內閣臣請萬機之暇命儒臣引入臥內將此朱子書聖學輯略輪回讀奏演陳文義固將有裨於聖而益聖之工實亦爲助於敎廸元子之一道臣不勝▣▣愚愛玆敢仰達而太學月三講制度甚美飭令如例設行月三講中一書卽古鏡重磨方也夙興夜寢箴有御製序而今此御定朱子書中亦望以一部命爲月三講時應講之書俾諸生知聖意之在於尊朱子而扶正學實爲嘉惠作成之方分付禮曹及成均館依此定式從之
정조 22년 · 강
命諸道所謂牛贖不當爲而爲者一切論勘自京及外在法許屠者外嚴加飭禁
정조 22년 · 목
右議政沈煥之啓言牛禁法意一則重農二則便民也故無故不殺聖人攸訓年前故相尹蓍東之筵奏宰臣林濟遠之擧條前後批旨只付之有司未嘗指一下敎者誠以法意自來嚴重不必更煩飭諭也京外諸臣但當恪勤遵行而近復蕩然京而疊屠私宰外而官庖巿鬻大關國綱且況列邑守令專昧重農之意反爲厲民之階爲其徵贖侵撓村閭尤極駭然分付諸道所謂牛贖不當爲而爲者一切論勘自京及外在法許屠者外嚴加飭禁俾有實效而至於民村之牛畜滋繁自相賣買以均有無則亦宜闊狹俾勿諉以有禁反生撓民之弊請更爲申明知委從之
정조 22년 · 강
命編配朝官儒士中親年已至歸養而未及呈狀者雖未滿限使之草記
정조 22년 · 목
右議政沈煥之啓言凡今有生之倫咸囿於聖朝孝理之化朝官或儒士中有老親而無他兄弟者如以輕罪被配已有年所情理可矜者宜施曠蕩之典敢達矣敎以卿言好矣令該府該曹親年已至歸養而未及呈狀者雖未滿限衆所共知切可矜者使之草記
정조 22년 · 강
命以新頒春秋用之於儒生殿講及文臣專經講
정조 22년 · 목
右議政沈煥之啓言春秋之大義在天下爲正三綱明五倫之本根也世級寢降名義漸輕殿下爲是之懼內閣編尊周之書西灣寄望楚之侑闡明紹述莫非寧陵之志事而近來道日益晦義日益湮悖經醜正之習言之亦汚雖不足掛齒牙如使先正臣宋時烈之道大明於世何物魑魅敢干太陽乎先正在今時其憂憤之澒洞當如何哉春秋書左氏傳之特命印頒未必不爲講明之一條臣固欽誦而印頒而已不卽施用於公私則近於束閣請以新頒春秋之書用於儒生殿講及文臣專經之講敎以左相之意何如李秉模曰臣於向來辭賞之箚引臣先祖之言請用春秋於科試今無別見之可達矣煥之曰左相之意無異同請以此出擧條施行從之
정조 22년 · 강
命吏曹參判權裕陞擢正卿
정조 22년 · 목
右議政沈煥之啓言吏曹參判權裕自少有文識氣槪至老不衰頃年所樹立亦可謂傑然況其踐歷屢經亞銓風憲之長宜以正卿擢用下詢于左相以爲稟處之地似好矣敎以左相之意何如秉模曰此宰臣之可合擢用誠如僚相所奏無容他議矣從之
정조 22년 · 강
命海西穀二萬石依前許劃度支穀價則以關西錢移送該道
정조 22년 · 목
戶曹判書趙鎭寬啓言日昨備局以勅米事草記批旨內特以總廳所儲劃給臣曹事有命矣至於海西小米之欲送湖中换米者雖出於不得已實多難使旣伏奉置之之命而海穀之前所許劃於臣曹者大米三千石及小米太合爲二萬石矣若以關西錢自京貿穀捨置海西之小米太則非但所貿之穀不能充當用之數海西之爲經費備置者亦歸無用此則依前已蒙之判付竝付臣曹區處而穀價則以關西錢移送該道其不足之數姑待日後還報之地從之
정조 22년 · 강
命雲觀七政曆遺失之任官査出汰去仍飭此後傳掌典守毋或不勤
정조 22년 · 목
觀象監提調鄭民始啓言七政曆之收置監中者蓋爲後考之資也取考五六十年七政曆則過半遺夫事極駭然此是首任久任之所傳掌典守者査其年條爲先汰去此後則使之各別傳掌典守而又或有不勤之弊則當該任官等從重懲治之意請嚴飭從之
정조 22년 · 강
命華城朝官成册中兪漢宗漏落委折令兵曹關問守臣草記此後此等之類該曹該府互加照察另置重典
정조 22년 · 목
兵曹判書李時秀啓言因本曹草記堂下武臣朔試射居首部將兪漢宗招試身言書判事命下矣招問其來歷則乃是華城築室之人以親軍衛出身又以外營別軍官都試居首除職云而取考華城所修送朝官成册則姓名不載稱以築室暫爲入籍決科付職之後仍爲移去情狀可駭此等之人不可不査實嚴懲而旣有施賞之命故敢達矣敎以若有奸狀於決科除職後捲避則其罪甚於文官之崔之聖等爲先以成册漏落委折關問守臣草記此後此等之類該曹該府互加照察另置重典一以存名實一以絕覬覦
정조 22년 · 강
命宣傳官許乘今冬都政出六
정조 22년 · 목
兵曹判書李時秀啓言宣傳官許乘前以內乘作散以宣傳官復職通計前仕則今冬都政當爲出六內乘宣傳官雖有計朔計日之異已例皆許其通計故敢達矣從之
정조 22년 · 강
命外營親軍衛分授馬匹以畿湖各邑分養馬來納華城依數分給
정조 22년 · 목
壯勇大將趙心泰啓言外營新加出親軍衛一百二人當爲分授馬匹故俄於閤外與司僕提調有所相議則以爲畿湖各邑今年所授分養馬匹數足以相當而雖値冬寒程途不遠使之來納華城依數分級則戰馬不至曠伍各邑永不爲弊云以此知委司僕寺及時擧行從之
정조 22년 · 강
推司諫柳畊掌令玄重祚持平朴孝成獻納金熙周正言金和鍾承旨李海愚大司諫韓用龜執義韓致應
정조 22년 · 목
敎曰三司合啓兩司合啓承批之後應參長官外次對時混同登筵之諸臺一竝推考不爲致察該房承旨亦爲推考○敎曰今日次對下僚臺諫混入時不能檢飭之諫長亞憲問備
정조 22년 · 강
司諫柳畊掌令玄重祚持平朴孝成獻納金熙周正言金和鍾等避嫌賜批
정조 22년 · 목
畊等啓言卽者賓對之命乃下於傳啓承批之後而臣等未諳格例相率齊進矣伏承聖敎至降特推之音臣等之壞損臺體實無餘地以此情蹤何敢晏然於臺次乎請命遞斥臣等之職批以臺臣俱以執法之官似此易知應行之例何可做錯況有向來飭敎則其不能書紳銘心可知勿辭○政院以司諫柳畊等一日再啓煩瀆退待物論啓
정조 22년 · 강
大司諫韓用龜執義韓致應避嫌賜批
정조 22년 · 목
用龜等啓言今日賓對之命在於傳啓承批之後而及其登筵之際諸臺混同隨入臣等猥忝右僚不能據例相規至承間備之命臣等昧例溺職之罪益無所逃以此情踪何敢晏然於臺次乎請命遞斥臣等之職批以勿辭亦勿退待
정조 22년 · 강
重推前承旨姜彝正
정조 22년 · 목
敎曰當該承旨從重推考樂安前郡守李元臣鹿島前萬戶禹德運罷職傳旨依例捧入
정조 22년 · 강
放金甲島定配罪人成德雨
정조 22년 · 목
以姜彝正爲刑曹參判
정조 22년 · 강
梁山郡守尹魯東上疏陳本郡流來未付永頉事島中被害面軍布退限代錢事道內各樣陳頉降等限三年免稅事密陽漕倉移設事機張戶結之弊九浦採鰒之費鳴旨島鹽弊分養馬罷後反責贖木事錢還事下納大同米木事驛屬願納事南倉債利事諸條賜批
정조 22년 · 강
推慶尙兵使李普漢仍命句管堂上以該營海弊及機張九浦事往復停當論理草記
정조 22년 · 목
慶尙左兵使李普漢狀啓以爲備邊司關據本營海弊詳査狀聞事命下矣今此海弊一則預採一則私採一則誅求凡此三弊中預採則海邊風日調順與否有難逆料預使採取出於愼重而在前則近或爲一望遠不過一念矣前兵使在任時或前一月預採或封進後加採大抵監採校卒前期出送在所不已旬望進退大關海氓之利害臣待罪以後依舊規前一望定送至於不屬誅求之弊採鰒監官例以土校中定送而稱以例費各以兩兩錢錢收捧各里者便成流來之謬習未知創自何年而癸丑海弊釐正時雖令革罷潛自討索依舊徵斂統計一年內每里所費多爲三十餘兩少不下十餘兩則東南兩江二十七浦橫斂之數合爲五百十四兩之多近年行惡最甚者所謂別軍官梁喆臣張儀良喆臣則今已身故儀良則前後出去恣行誅求貽弊海民該裨梁鍾永指揮加採旣登各供而時在京中今方文移待其捉來回示嚴棍充軍計料張儀良則浦民所見處布諭回示嚴棍充軍竊念嗣後矯革之道惟在於痛禁此三件之弊此後則毋論半乾生熟鰒每等封進時量其緩急酌定日子不敢違越監採之際一校足矣卒隸除之嚴立科條則供億雜費可以隨減前例之稱以補費者今旣革罷而無他措劃則日後誅求不無復踵之慮臣營有除弊錢名色爲此海役防給而設置者也從今以後限幾百兩移付各里海戶以補其供億之費數雖不敷足可爲一半分救弊之道應行凡例竝革罷條件成出節目各頒一件於海浦各里以爲永久遵行之地而別成册子追後上送備邊司計料敎以此狀啓可謂禦眠之盾凍足之溺旣曰蘇弊如是草草豈不駭然之甚乎該帥臣推考句管堂上旣承筵敎與機張九浦事以書以關往復停當然後具由論理粘尾草記
정조 22년 · 강
命井邑故奉事柳希津施以贈職之典
정조 22년 · 목
禮曹啓言頃因井邑幼學崔齊臨上言故奉事柳希津忠節令道臣詳探實蹟狀聞後更爲稟處事覆啓蒙允觀此全羅監司李得臣査啓則論列邑報附陳已見令該曹稟旨矣柳希津當壬辰之亂鳩穀募兵及至丁酉殺賊奪劍力戰喉渴竟至殉身俱有公私可據之文蹟輿論亦不差奕邑報道啓一辭同然其在樹風勵世之道不可以事在久遠有所泯沒施以贈職之典恐合事宜而係干恩典請上裁從之
정조 22년 · 목
時至具冕服出齋室詣版位再拜詣盥洗位盥洗詣神位前三上香灌鬯奠幣進幣瓚爵官吏曹判書金文淳奠幣瓚爵官吏曹參議任希存進饌薦俎官戶曹判書趙鎭寬行初獻禮大祝副司正李存秀讀祝訖亞獻官左議政李秉模終獻官右議政沈煥之行亞終獻禮訖予詣飮福位行飮福禮降復位再拜徹籩豆訖再拜詣望燎位望燎還入齋室改具遠遊冠綘紗袍出齋室門外乘輿出宮大門降輿乘輦至泮宮前降輦乘輦入弘化門降輦乘輿入明政門永淸門還內
정조 22년 · 강
命毓祥宮酌獻禮時延祐宮宣禧宮懿昭廟亦爲展拜奉安閣一體行禮藏譜閣行禮亦以袞袍磨鍊
정조 22년 · 목
禮曹啓請毓祥宮酌獻禮時諸享官各於本司淸齋一宿敎以依所啓施行今年歲初及三月欲爲行禮而未果今番不爲則將曠禮矣延祐宮宣禧宮懿昭廟亦爲展拜而毓祥宮奉安閣及藏譜閣一體行禮藏譜閣亦御眞奉安之所也例嘗具冕服而依近例以袞袍磨鍊
정조 22년 · 강
遞承旨申耆以蔡弘遠代之前望也
정조 22년 · 강
召見前承旨徐瀅修尹光顏于重熙堂
정조 22년 · 강
御營廳以京畿五邑軍移屬華城之代朔寧等四邑禁衛軍準數充代啓
정조 22년 · 목
御營廳啓言京畿安山始興振威龍仁果川五邑所在本廳正軍二百十八名資保二百三十四名官保一百四十二名別破陣保十二名合六百六名竝屬華城而其代以畿內他邑所在禁營軍移作御營軍事因啓下節目自禁衛營草記蒙充矣畿內禁衛軍中準此數朔寧正軍一百二十七名資保一百二十七名卜馬保九名豐德正軍八十二名資保八十二名卜馬保七名砥平正軍九名資保九名長湍官保一百四十二名別破陣保十二名自今爲始竝移屬本廳事本道監司處發關知委
정조 22년 · 강
義禁府以中官白喜章椒島充軍啓
정조 22년 · 강
命冬至朝賀退行草記置之
정조 22년 · 목
禮曹啓言今十一月十五日冬至朝賀適値國忌齋戒而前有退行之例故令日官推擇則同月十七日爲吉云請以此日退行磨鍊節目敎以朝賀雖異於陳賀而今年民事不可爲暇豫之擧此草記置之
정조 22년 · 강
判下毓祥宮展拜時隨駕軍兵之數
정조 22년 · 목
兵曹以毓祥宮展拜時軍兵磨鍊取稟敎以訓局步軍十五哨馬軍五哨爲先後廂御營廳留陣其餘留營置之禁軍則三番隨駕
정조 22년 · 강
命關西大米二萬石海西貿置大小米太二萬石許劃戶曹事依施仍飭關西運穀內外交濟萬全爲期海西穀代錢勅需充給一款更與判府事蔡濟恭相議草記
정조 22년 · 목
備局啓言因戶曹判書趙鎭寬所啓關西大米海西貿置大小米許劃事有令廟堂稟處之命矣該曹收租將未免大縮及今區劃然後無論換貿與運致可以無失其時依所奏許劃之外實無他道而第念運穀一事雖是年例漕轉遠涉之勞尙軫聖念況於其他乎外而道臣內而度支一心交濟萬全爲期必使民免橫費船皆樂赴無或以此事少貽憂勤之意嚴飭分付海西穀價之以他道穀發賣充補之論未知何道何樣之穀而似不出於湖南所在該曹換置之穀以今湖南之勢其能出穀有未可必某條拮据極力措辦俾無失信於海西解體於日後事請亦嚴飭該曹充之敎以海西二萬石代錢勅需充給一款更與蔡判府事相議草記
정조 22년 · 강
命三南冬至箋文差員守令外差定上京守令皆令明日下送
정조 22년 · 목
敎曰冬至箋文差員三南則守令外差定事分付如有上京守令明日下送後令該曹草記
정조 22년 · 강
命總戎廳屬邑及慶尙監營都試居首沒技人施賞有差
정조 22년 · 목
兵曹啓言總戎廳屬南陽坡州長湍三鎭別驍士都試時南陽居首別驍士閑良金景雲長湍居首別驍士閑良安柏似當依法典直赴殿試請上裁從之又啓言慶尙監營左右列別武士都試時出身具明允左列居首閑良朴履正右列居首閑良崔弘鎭片箭沒技履正弘鎭似當依定式直赴殿試請上裁明允禁御兩營哨官窠備擬之意請分付從之
정조 22년 · 강
下勸農政求農書綸音
정조 22년 · 목
敎曰明年己未卽我先王親耕耤田之年也五紀光御八方㴠育蓋以勤民重農爲治敎之原而基壽考之化豐功巍烈誕造無疆太歲星周舊甲儼臨予小子其敢不欽承前寧人遺志以對揚耿光之萬一也哉國以民爲本民以農爲生農不殖則民不穀民不穀則國何乂予食雖可減民不可以闕食也民食之闕其責在農農若不勤曷云有秋民之爲農也雖困於天時而當盡其地利也雖資於地利而當修其人事也撫五行之交運體四季之寄旺土爰稼穡爲民司命而服田之勞勞亦多矣曰糞壤之勞也曰引水之勞也曰鋤耞之勞也曰耕耨之勞也曰播植之勞也曰耘耔之勞也曰饁嗿之勞也曰飼牧之勞也自冬徂春恰爲百日之勞及夫秋熟又有刈穫之勞場圃之勞而勞之淺深年分豐歉嗟我農人曷敢言勞昔朱子爲吏於泉漳勞農山間對新釀而有銍艾中熟之詩蓋所以勞之也勞者民也勞之者吏也民之勞矣吏豈敢逸顧我國被山帶海野多膏腴素稱衣食之鄕而興作昧方惰敖成習田畯失其職保介違其時一有水旱杼柚俱空兹曷故焉蔽一言曰人事之不能修而地利之不能盡也農之本在乎勤與勞而其要則亦惟曰興水功也相土宜也利農器也三者爲要水功居先在易水地爲比地水爲師此井田之所由法耳欲相土宜捨水功奚爲哉故公劉荒居皇澗是夾大王胥宇西滸是率且以元聖之明農先立匠人以制溝洫而載之周官魏有李悝之河秦有鄭國之渠於漢文翁之㳛於唐韋丹之陂導之貯之以滀以漑雖時雨不降六七月之間其苗勃興而今也堤政久拋冒耕相續如湖南之碧骨湖西之合德嶺南之恭儉關北之七里關東之蓴池海西之南池關西之黃池號稱國中大堤而疏處不疏渟時不渟行潦其涸歲比不登爲當今之碩畵莫先乎已有之大堤而着手推而及於均舍百事使諸路各就掌內咸效其能誠力所到其應如響且水功之於土宜相須而行畇隰畛甽之異等穜稑秠穈之殊惟滮池則浸䵚疆場則有瓜豳人新畬而來牟岐人載芟而耘耦溫人重麥雒人重禾卽詩書之所詠歌者也禾藝高燥稷播衍沃美壤率歸於烟茶而農則爲厲名山多入於火粟而穀不加賤宜南者不宜於北喜峽者不喜於野而雲夢均業原隰無別從以注秧盛而付種者罕則世稱利害相半而畢竟害二而利一愆雨則歉在在皆然至於農器之便利東俗尤昧昧無異於羲農以前乃庤斯趙固尙矣只言其緊且要者水車者所以備暵也役車者所以兼人也篝窶者所以貯穀也碓確者所以舂糧也自古及今行者無聞顧不能修其事而盡其利尙曰農也不熟耕也其餒云爾則不其近於倒植而求茂乎董之以九功勸之以九歌俾緣畝襏襫之民靡不極其功而竭其智田無不闢闢無不種種無不食則管書所謂人生在勤勤則不匱魏志所謂人皆力勤歲數豐穰是耳竊嘗有意於敦本務實之政命編農書欲頒州郡而古今之各異也風土之不幷也貧富之難齊也事力之未逮也有不可以硬定而膠守則階庭萬里人人各進良策我則受之折衷而用之可謂農家之大全夫農作之工仰屬中星旁叶氣運丑之半大寒之節土運始生未之半大暑之節太陰濕土之氣始生丑與未相對而土始用事則慨已往之難追擬方來之資益以興嗣歲以勖農夫所貴乎孔夙奚待春元之發綸今日丑日也明日丑月也未刻之正節候交至土牛祈年此政其時況丕圖前功日月依辰寔予仰述之一端乎咨爾京外小大臣庶咸須聽悉如有已見可以有裨於三農者或以章疏或以簿册京而呈于廟堂外而納于監司而毋泥乎異俗毋拘乎古方山沿饒瘠各陳其當人謀充臧克享于天天以康年貽我十千粒我焏黎同我太平則斯可以仰副我寧考康功田功之盛德至善而又可以助予小子肯播肯穫之至誠苦心起我農政絿我農書不翅如農夫之望秋予卽阼二十二年建丑月前一日己丑未正
정조 22년 · 강
以金載翼沈象奎爲承旨前望也
정조 22년 · 강
以李始源爲大司成前望也
정조 22년 · 강
持平沈達漢請寢島配罪人成德雨放送之命仍請柳畊等出仕䁑批
정조 22년 · 목
達漢啓言伏見傳敎下者有金甲島定配罪人成德雨放送之命不勝愕然憂歎噫近日以來懲討不嚴義理愈晦嘗試顧瞻之輩蘗笌其間至于成德雨輩而極矣暗試手勢角勝公議漫漶於人鬼之分觀望於陰陽之界顯有立跡之意究其情狀合置重辟再昨冬臨門處分實出於靖世道正人心之聖德至意而畢竟勘律止於島配則已是失刑之大者今此全䆁之命忽下於此際竊恐從今以後隄防漸壞亂逆益肆請還寢成德雨放送之命又啓言司諫柳畊等引嫌而退雖涉昧例意在盡職不可以此輕遞言官請竝出仕批以成德雨事爾則不聞昨日筵敎乎其時臨門非涉於溢也昨日賜環相反於弛也不久處置事依啓
정조 22년 · 강
召見來待諸臣及有司堂上于便殿檢校提學鄭民始原任直提學徐浩修直提學徐龍輔李晩秀原任直閣金祖淳李始源檢校直閣沈象奎檢校待敎李存秀有司堂上李書九
정조 22년 · 강
命雲觀曆書加印二千軸
정조 22년 · 목
觀象監提調徐浩修啓言本監曆書印出之數原定式爲一萬五千三百軸而昨年因巿上賣買之翔貴加定七百軸合爲一萬六千軸矣伏聞今年冬至後如前極貴云加定二千軸通爲一萬八千軸隨時闊狹於此數以內則似有實效矣從之
정조 22년 · 강
判義禁尹師國知義禁申光履同義禁鄭東愼等陳疏請寢島配罪人成德雨放送之命賜批不許
정조 22년 · 강
命掌樂一提擧李益運遞差二提擧李書九閑司相換仍飭閱樂之擧更加申明